《满路花》
明代·周用

风前满地花，雨后连天草。今年三月里、春归早。低云薄雾，犹自三清晓。

金尊须臾倒。无奈离愁，为他转伤怀抱。

绣帘斜卷，昼静闻啼鸟。韶华刚九十、勾销了。绿波无赖，点点青荷小。

寄语春知道。桃李多情，莫教惜春人老。

作者简介：（1476—1547）苏州府吴江人，字行之，号伯川。弘治十五年进士，授行人。正德初，迁南京兵科给事中，进言谏迎佛事及镇守江西中官不法事。迁广东布政司参议。嘉靖中，历官南京工部、刑部尚书。九庙灾，自陈致仕。后以工部尚书总督河道，官至吏部尚书。有《周恭肃集》。